section_heading: Znamenitosti
paragraph_text: Područje između Labina, Rapca i uvale Prtlog karakterizira bogatstvo raznolikih i vrlo vrijednih osobina. Obalnu zonu odlikuju slikovite uvale, među kojima su najveće i najzanimljivije uvale Rabac i Prtlog. Obje su nastavci potočnih dolina koje počinju na labinskom platou i teku raznolikom serijom tercijarnih slojeva. Na mjestima gdje su u ovoj flišnoj seriji i vapnenci (npr. uz cestu za Rabac), javljaju se geomorfološki zanimljive kanjonske i denudacione forme. Vegetacija ovog područja također je neobično značajna. Posebno se to odnosi na obalni pojas između Rabačke uvale i rta Sv. Jurja. Nalazimo bogate sastojine crnike (Quercus ilex), a dopunjuju ih i značajne površine borovih šuma i travnjačkih površina. U kanjonima dolaze neke ugrožene biljne vrste (Adiantum capillus-veneris). Cijelo je to područje 1973. godine proglašeno značajnim krajobrazom "Labin-Rabac-Prtlog". Površina tog krajobraza je 1.121,5 hektara.<ref>[Zaštićena prirodna baština Grada Labina] Na području Prtloga nalaze se ruševine romaničke crkve sv. Jurja i ostaci gradine.<ref>[Stručna podloga prostora južnog priobalja Grada Labina] Na području značajnog krajobraza dogodio se 2022. godine ekocid kada je iskrčeno oko 6 hektara vrijedne šume, nakon čega je podignuta kaznena prijava protiv trgovačkog društva "Mari Top" d.o.o. iz Zagreba.<ref>[Glas Istre: Zagrebačka tvrtka iskrčila šest hektara zaštićene šume uz more na području Labina]